## Rješenje Ustavnog suda Republike Hrvatske broj U-VII-376 od 21

### NN 43/1997 (23.4.1997.), Rješenje Ustavnog suda Republike Hrvatske broj U-VII-376 od 21

# **USTAVNI SUD REPUBLIKE HRVATSKE**

Ustavni sud Republike Hrvatske u sastavu Jadranko Crnić, predsjednik
Suda te suci Zdravko Bartovčak, dr. Velimir Belajec, dr. Nikola Filipović,
mr. Vojislav Kučeković, Jurica Malčić, mr. Hrvoje Momčinović, Ivan Marijan
Severinac i Mladen Žuvela, rješavajući u izbornom sporu povodom žalbe Hrvatske
demokratske zajednice, na sjednici održanoj dana 21. travnja 1997. godine,
donio je ovo

## **RJEŠENJE**

1. Žalba Hrvatske demokratske zajednice, izjavljena protiv rješenja
Izbornog povjerenstva Republike Hrvatske, klasa: 013-01/97-01/01, urbroj:
599-97-325 od 18. travnja 1997. godine, odbija se kao neosnovana.

2. Ovo rješenje objavit će se u "Narodnim novinama".

Obrazloženje

Hrvatska demokratska zajednica podnijela je ovom Sudu putem Županijskog
odbora HDZ-a Osijek pravodobnu žalbu radi povrede Zakona o izboru članova
predstavničkih tijela jedinica lokalne samouprave i jedinica lokalne uprave
i samouprave ("Narodne novine", br. 90/92, 69/95, 59/96 i ispr. 63/96).

U podnesenoj žalbi Hrvatska demokratska zajednica tvrdi da Izborno povjerenstvo
Republike Hrvatske nije postupilo po njihovom prigovoru, podnesenom 14.
travnja 1997. godine, 16. travnja 1997. i po dopuni prigovora od 17. travnja
1997. godine.

Nadalje, žalitelj tvrdi da u svom prigovoru nije tražio poništenje izbora
i raspisivanje novih izbora za izbornu jedinicu br. XI. za Županijsku skupštinu
Osječko-baranjske županije, već naprotiv da je tražio da se provede ponovno
prebrojavanje glasova na svim biračkim mjestima u četiri izborne jedinice
pa je radi toga predložio da Sud uvaži žalbu, poništi osporeno rješenje
Izbornog povjerenstva Republike Hrvatske te odredi da se u skladu s ovom
žalbom i prijedlogom od 17. travnja 1997. godine provede prebrojavanje
glasova u izbornim jedinicama VIII., IX., X. i XI. u Osječko-baranjskoj
županiji ili da navedeno rješenje poništi i da se Izbornom povjerenstvu
naredi da donese novo rješenje u skladu s citiranim Zakonom o izboru.

Žalba nije osnovana.

Postupajući prema članku 60. stavku 4. Zakona o izboru članova predstavničkih
tijela jedinica lokalne samouprave i jedinica lokalne uprave i samouprave,
Sud je izvršio uvid u spis Izbornog povjerenstva Republike Hrvatske, a
naročito u podnesene prigovore od 14., 16. i 17. travnja 1997. godine.

Točno je da je prigovorima od 14. i 17. travnja 1997. godine Hrvatska
demokratska zajednica tražila (samo) prebrojavanje glasova na određenim
izbornim jedinicama za Županijsku skupštinu Osječko-baranjske županije,
a nije postavljen izričiti zahtjev za poništenje izbora.

Zahtjev za ponovnim prebrojavanjem glasova, po logici stvari, nužno
u sebi sadrži i sumnju u ispravnost rezultata izbora i zahtjev za provjerom
tog rezultata. Prebrojavanje glasova ne obavlja se zbog samog brojanja,
nego zbog provjere ispravnosti utvrđenih rezultata izbora. Zbog toga rezultati
takvog prebrojavanja mogu dovesti do poništenja izbora, ako se pokaže da
su oni nepravilno utvrđeni i da je to utjecalo na krajnje rezultate izbora,
odnosno do odbijanja zahtjeva za poništenjem izbora ako se pokaže da je
prebrojavanje glasova bilo ispravno, odnosno da određene greške nisu mogle
utjecati na konačne rezultate izbora.

Zbog toga prigovore Hrvatske demokratske zajednice bez obzira na njihove
navode iz podnesaka od 14. i 17. travnja 1997. treba shvatiti kao zahtjev
za poništenje izbora. Ovo tim više što se u podnesku od 16. travnja 1997.
izričito i na nekoliko mjesta traži poništenje izbora, a taj zahtjev nije
izričito povučen ni u kasnijem podnesku od 17. travnja 1997. godine.

Zbog toga ne stoji tvrdnja iznesena u žalbi da je Republičko izborno
povjerenstvo rješavalo mimo zahtjeva Hrvatske demokratske zajednice, odnosno
da ono nije uzelo u obzir podnesak stranke od 17. travnja 1997. godine.

U pobijanom rješenju Izborno povjerenstvo Republike Hrvatske utvrdilo
je da je zaista došlo do zamjene glasova na biračkom mjestu 86., tako da
su kandidatu Željku Mandiću pribrojeni glasovi Ernesta Nappholza, a Ernestu
Nappholzu dani su glasovi kandidata Željka Mandića. No, na temelju ukupnih
rezultata glasovanja, čak i nakon što su obavljene ispravke grešaka koje
su ustanovljene, utvrđeno je da spomenuta greška - da i nije bila ispravljena
- ne bi dovela do promjene u ukupnom rezultatu izbora u pogledu kandidata
koji su izabrani. Prema tome, utvrđena greška ne utječe bitno na rezultate
izbora, jer odnos između kandidata ostaje isti.

Treba naglasiti da okolnost što je na jednom izbornom mjestu došlo do
greške u brojanju glasova, sama po sebi, nikako ne može izazvati opravdane
sumnje da je ista ili slična greška učinjena na drugim biračkim mjestima,
odnosno u drugim izbornim jedinicama koje navodi podnositelj prigovora.
Suprotno stajalište - tj. da greška na jednom biračkom mjestu izaziva sumnju
i u pogledu pravilnosti rada drugih biračkih odbora - dovelo bi do apsurdnog
zaključka da jedna greška učinjena pred bilo kojim biračkim tijelom, izaziva
potrebu za prebrojavanjem glasova u čitavoj Republici Hrvatskoj.

S obzirom na to da podnositelj prigovora nije naveo nikakve uvjerljive
razloge za sumnju u utvrđivanje rezultata izbora, osim spomenute greške
u brojanju glasova na biračkom mjestu broj 86., žalbu je trebalo odbiti
kao neosnovanu.

Objava ovog rješenja temelji se na odredbi članka 20. stavka 1. Ustavnog
zakona o Ustavnom sudu Republike Hrvatske ("Narodne novine", br. 12/91).

Broj: U-VII-376/1997
Zagreb, 21. travnja 1997.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Rješenje, NN 43/1997-606